‘Finish hulle’, toe sterf man en 3 kinders in wendyhuis | Netwerk24
Deur Maygene de Wee 18 September 2019 10:15
Adrian Junior Alexander (12)
Twee vroue, die ma’s van die drie kinders in die huis, het van hul beddens tot op die grond gerol.
In die donkerte van Dinsdagaand het hulle gehoor een van die skieters skreeu, “finish hulle”.
Nog skote is afgevuur.
Mandy Samuels (33) is in die rug en been gewond. Haar twee kinders, Toslin Samuels (10) en MJ Samuels (12) is doodgeskiet.
Brenda Alexander (30) is in die rug raakgeskiet. Haar seun, Adrian Junior Alexander (12), is ook doodgeskiet.
Vineto “CJ” Africa (19) is ook waar hy gelê het doodgeskiet. Hy het na wat verneem word bande met die Dissipels-bende gehad.
Die oorledenes is almal in die kop en gesig geskiet.
Adrian Alexander (12). Foto verskaf
Polisiebronne sê twee aanvallers is ná die skietery na buite en het van die toneel af weggehardloop.
’n Bron sê hulle het altesaam 13 9 mm-koeëldoppies op die toneel gekry.
Brigadier Novela Potelwa, Wes-Kaapse polisiewoordvoerder, het in ’n verklaring wat Woensdagoggend omstreeks 08:00 uitgereik is, gesê lede van die bende-eenheid, die Elsiesrivier-polisie se sigbare polisiëring en misdaadintelligensie het in die ure na die moorde onverpoos na die skieters begin soek.
Twee mans, 30 en 36, is in die vroeë oggendure in hegtenis geneem. Hulle sal in die hof verskyn sodra hulle aangekla is. Sy het ook bevestig die moontlikheid dat die voorval bendeverwant is word ondersoek.
Meer oor: Vineto “Cj” Africa | Adrian Junior Alexander | Brenda Alexander | Mj Samuels | Mandy Samuels | Toslin Samuels | Elsiesrivier | Moord | Skietery | Wendyhuis | Dood